MAZ-537

MAZ-537 — Sovet Ordusunun ehtiyacları üçün nəzərdə tutulmuş, Minsk Avtomobil Zavodunun SKB-1 bölməsi tərəfindən işlənib hazırlanmış, yüksək keçid qabiliyyətinə malik ağır yüklü dördoxlu yəhərli dartıcıdır. Baş konstruktor - B. L. Şapoşnik.

İlkin olaraq, zirehli texnika kimi iriqabaritli yüklərin həm bərk örtüklü yollarda, həm də yolsuzluq şəraitində daşınması üçün nəzərdə tutulmuşdu. 1963-cü ildən etibarən D.M. Karbişev adına Kurqan Təkərli Dartıcılar Zavodu tərəfindən "MAZ" markası altında seriyalı şəkildə istehsal olunub. Dartıcıların ikinci nəsli Kurqanda hazırlanmış və bu maşınlar "KZKT" adlandırılmışdır.

Orduda tətbiqi ilə yanaşı, bu dartıcılar xalq təsərrüfatında da iriqabaritli bütöv (bölünməz) yüklərin daşınmasında istifadə olunurdu. Həmçinin dartıcı dünyanın bir çox ölkəsinə ixrac edilmişdir.

MAZ-537-nin metal kabinası sürücü və üç sərnişin üçün cəmi dörd sərnişin üçün yer təmin edir, yan tərəfdə iki giriş qapısı və dam lyuku var və mühərrikdən asılı olmayaraq əlavə istilik sistemi ilə təchiz olunub. 537G modifikasiya versiyası yükləmə və boşaltma işini asanlaşdırmaq üçün bucurqadın əlavə edilməsi, eləcə də əlverişsiz ərazidə (palçıq kimi) dayandıqda öz-özünə çıxarılmasını təmin etməklə xarakterizə olunur.

 Konstruksiya 
Texniki baxımdan MAZ-537, təkər bazası 300 mm artırılmış baza modeli olan MAZ-535 ilə analoji idi.

Çərçivəsi (raması) şveller kəsikli lonjeronlardan ibarət pərçim-qaynaq konstruksiyalıdır. Ön hissədə iki yan qapısı və damında lyuku olan dörd nəfərlik bir sıralı kabina yerləşir. Kabinanın dərhal arxasında mühərrik-transmissiya bölməsi qərar tutur ki, burada 525 at gücündə, 12 silindrli D-12A-525A tank dizel mühərriki (T-34 tankının V-2 mühərrikinin birbaşa xələfi) quraşdırılmışdır.

Məhz MAZ-537 ailəsinə məxsus avtomobillər üçün 50 ton yükgötürmə qabiliyyəti olan 2-PPT-50 ağırçəkili qoşquları layihələndirilmişdi. Sonradan bir sıra daha təkmil qoşqular və xüsusi platformalar hazırlanmışdır. Avtomobil istehsal edildiyi dövr ərzində daim təkmilləşdirilmişdir.

 İstinadlar 

Kateqoriya:SSRİ avtomobilləri
Kateqoriya:Yük avtomobilləri